# אבי דיכטר

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אבי דיכטר
תאריך לידה | 14 בדצמבר 1952
ממשלות | 31
כנסות | 17
סיעות | קדימה
תפקידים בולטים |

- השר לביטחון פנים
- ראש השב"כ

אברהם משה דיכטר (נולד ב-14 בדצמבר 1952), השר לביטחון פנים וחבר כנסת מטעם סיעת קדימה. כיהן כראש שירות הביטחון הכללי ה-11, בשנים 2000 - 2005.

## [עריכה] חייו

### [עריכה] נעוריו ותחילת דרכו

נולד ליהושע ומלכה, ניצולי שואה, גדל באשקלון והיה חניך "השומר הצעיר".

נשוי לאילנה ולרשטיין (בתו של נחמיה ולרשטיין שמכר את חוות השקמים לאריאל שרון), אותה הכיר עוד בעת שלמד בבית הספר התיכון, ולהם שלושה ילדים.

את שירותו הצבאי עשה כלוחם בסיירת מטכ"ל. סירב להצעתו של מפקד היחידה, אהוד ברק, לצאת לקורס קצינים. במהלך שירות מילואים בסיירת מטכ"ל קיבל צל"ש על חלקו בחילוץ צוות שהסתבך במדינת אויב.

### [עריכה] שירותו בשב"כ

לאחר שחרורו מצה"ל הצטרף לשב"כ. למד באולפן לערבית, ולאחר מכן עבר קורס רכזי מודיעין. הוצב במרחב דרום של השב"כ. בשנת 1992 מונה לראש מרחב דרום. במהלך כהונתו בתפקיד זה חוסל "המהנדס" , יחיא עיאש, ומנגד מחבל שיצא מעזה הצליח לבצע פיגוע התאבדות בדיזנגוף סנטר בתל אביב, תוך שהוא חומק מהשב"כ.

בשנת 1996, בעקבות רצח יצחק רבין, מונה לראש אגף האבטחה, ובשנת 1999 מונה לסגן ראש השב"כ.

במהלך שירותו בשב"כ השלים לימודי תואר ראשון בקרימינולוגיה ובפסיכולוגיה באוניברסיטת בר אילן (בשנת 1986), ותואר שני במנהל עסקים באוניברסיטת תל אביב (בשנת 1999).

במאי 2000 מונה על ידי ראש הממשלה, אהוד ברק, לתפקיד ראש השב"כ. דיכטר כיהן בתפקיד זה בתקופה התובענית ביותר מבחינתו של הארגון, תקופת אינתיפאדת אל אקצה. בתקופה זו הצליח השב"כ לסכל ניסיונות פיגוע רבים, תוצאה שנחשבת להישג נכבד, אך די היה באותם מקרים שלא הצליח לסכל כדי להביא למאות קורבנות ישראלים. כשלונו הגדול, כפי שהודה, היה ההתנקשות בשר התיירות דאז רחבעם זאבי ב-17 באוקטובר 2001.

לשב"כ בפיקודו הייתה מעורבות רבה בביצוע סיכולים ממוקדים, בהאצת השימוש במדיניות זו, שגובשה עוד לפני כניסתו של דיכטר לתפקיד ראש השב"כ. בשנת 2004, למעלה משלוש שנים לאחר פרוץ האינתיפאדה, חלה ירידה מהותית במספר הנפגעים בישראל, שינוי שמיוחס לגדר ההפרדה, שדיכטר היה מראשי יוזמיה, ולשיפור ביכולת הסיכול של השב"כ - שכללה לא רק "חיסולים" של ראשי טרור אלא גם מידע ממוקד ("התרעות") על פיגועי התאבדות שאיפשר את מעצר חוליות הטרור והמחבלים המתאבדים לפני שהצליחו לבצע את זממם.

דיכטר תמך בהקמת גדר ההפרדה והיה מבין הדוחפים העיקריים להקמתה. בנוסף, דיכטר הביע התנגדות לשחרור אסירים פלסטינים, בייחוד כאלה עם "דם על הידיים". בנאום ביום השואה, סמוך לתום כהונתו, אמר דיכטר כי "בשנים האחרונות התפתחה סביבנו מכונת רצח נוספת שגמרה אומר לרצוח יהודים רק בגלל שהם יהודים". התבטאות יוצאת דופן זו גררה גינויים משמאל ושבחים מימין.

ב-15 במאי 2005, בתום חמש שנות כהונה, סיים דיכטר את כהונתו ופרש מהשב"כ. את דיכטר החליף יובל דיסקין, שכיהן כסגנו של דיכטר והיה אחראי על הסיכולים הממוקדים. במהלך כהונתו זכה דיכטר לשבחים רבים הן מהימין והן מהשמאל. בימין טענו שאריאל שרון לא האריך את כהונתו של דיכטר, בגלל שדיכטר הביע התנגדות לתוכנית ההתנתקות [1]. עם זאת יש לזכור כי בסעיף 3(ב) לחוק שירות הביטחון הכללי נאמר: "תקופת כהונתו של ראש השירות תהיה חמש שנים, אם לא קבעה הממשלה תקופה קצרה יותר בהחלטת המינוי; הממשלה רשאית, בנסיבות מיוחדות, להאריך את כהונתו של ראש השירות לתקופה נוספת שלא תעלה על שנה אחת".

### [עריכה] קריירה פוליטית

ב-28 בדצמבר 2005 הודיע דיכטר במסיבת עיתונאים על הצטרפותו למפלגת קדימה של אריאל שרון [2]. שרון ייעד אותו לתפקיד השר לביטחון פנים על מנת להילחם בפשיעה ובאלימות הגואה ברחובות אם כי אחרים ראו בו מתחרה על תפקיד שר הביטחון כנגד שאול מופז. במהלך מסיבת העיתונאים הצהיר דיכטר מאז ההתנתקות "הנתונים מדברים בעד עצמם. הירידה במספר הפיגועים היא דרמטית". הצהרה זו, שבאה על רקע מטח קסאמים על יישובי הנגב המערבי והפגזות בגבול הצפון, גררה גינויים מצד הימין.

דיכטר שובץ במקום החמישי ברשימת קדימה לכנסת ונבחר להיות חבר כנסת בכנסת ה-17. ב-4 במאי 2006, עם כינון הממשלה ה-31 בראשות אהוד אולמרט, נתמנה לשר לביטחון פנים.

לאחר מלחמת לבנון השניה קרא לחידוש המגעים עם סוריה וליצירת הסדר ברמת הגולן. במטרה להוצאת סוריה מציר הרשע, לפני סיום פיתוח היכולת הגרעינית של אירן.

## [עריכה] קישורים חיצוניים

- אתר הבית הרשמי של אבי דיכטר - http://www.dichter.co.il
- אבי דיכטר באתר הכנסת
- דיכטר: "שוב רוצחים אותנו כי אנחנו יהודים", מעריב (6 במאי, 2005)
- הראש שכופף את הטרור - סיכום קצר של כהונתו של דיכטר (מעריב 15.5.2005)
- המשורר הפולני ואומנות החיסול - ראיון עם אבי דיכטר (בן כספית, מעריב, 10 ביוני 2005)

ראשי שירות הביטחון הכללי (שב"כ)

איסר הראל · איזי דורות · עמוס מנור · יוסף הרמלין · אברהם אחיטוב · אברהם שלום · יוסף הרמלין · יעקב פרי · כרמי גילון · עמי אילון · אבי דיכטר · יובל דיסקין |

שרי ביטחון פנים בממשלת ישראל

בכור-שלום שטרית | אליהו ששון | שלמה הלל | חיים בר-לב | רוני מילוא | משה שחל | אביגדור קהלני | שלמה בן-עמי | עוזי לנדאו | צחי הנגבי | גדעון עזרא | אבי דיכטר

מקור: http://he.wikipedia.org../../../%D7%90/%D7%91/%D7%99/%D7%90%D7%91%D7%99_%D7%93%D7%99%D7%9B%D7%98%D7%A8.html

קטגוריות: ראשי השב"כ | מעוטרי צה"ל | חברי כנסת | שרי ממשלת ישראל | בוגרי השומר הצעיר | חברי כנסת של קדימה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Français
- Polski